CELEX: 32021D1989
Language: hr
Date: 2021-11-15 00:00:00
Title: Odluka Vijeća (ZVSP) 2021/1989 od 15. studenoga 2021. o izmjeni Odluke 2012/642/ZVSP o mjerama ograničavanja s obzirom na stanje u Bjelarusu

16.11.2021   
               
               
                  HR
               
               
                  Službeni list Europske unije
               
               
                  L 405/8
               
            
         ODLUKA VIJEĆA (ZVSP) 2021/1989
         od 15. studenoga 2021.
         o izmjeni Odluke 2012/642/ZVSP o mjerama ograničavanja s obzirom na stanje u Bjelarusu
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 29.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:
         
                     (1)
                  
                  
                     Vijeće je 15. listopada 2012. donijelo Odluku 2012/642/ZVSP (1) o mjerama ograničavanja protiv Bjelarusa.
                  
               
                     (2)
                  
                  
                     Vijeće je 24. lipnja 2021. donijelo Odluku (ZVSP) 2021/1031 (2) kojom je izmijenjena Odluka 2012/642/ZVSP kako bi se uveo niz gospodarskih ograničenja, među ostalim i zabrana pružanja usluga osiguranja i reosiguranja bjelaruskoj vladi i bjelaruskim javnim tijelima i agencijama.
                  
               
                     (3)
                  
                  
                     U tom je kontekstu primjereno uvesti određene iznimke od zabrane pružanja usluga osiguranja i reosiguranja bjelaruskoj vladi i bjelaruskim javnim tijelima i agencijama.
                  
               
                     (4)
                  
                  
                     Kako bi se provele određene mjere potrebno je daljnje djelovanje Unije.
                  
               
                     (5)
                  
                  
                     Odluku 2012/642/ZVSP trebalo bi stoga na odgovarajući način izmijeniti,
                  
               DONIJELO JE OVU ODLUKU:
         
            Članak 1.
            Članak 2.j Odluke 2012/642/ZVSP zamjenjuje se sljedećim:
            
               
                  „Članak 2.j
                  
                     1.   Zabranjuje se pružanje usluga osiguranja ili reosiguranja:
                     
                                 (a)
                              
                              
                                 bjelaruskoj vladi, njezinim javnim tijelima, korporacijama ili agencijama; ili
                              
                           
                                 (b)
                              
                              
                                 svakoj fizičkoj ili pravnoj osobi, subjektu ili tijelu koji djeluju u ime ili prema uputama pravne osobe, subjekta ili tijela iz točke (a).
                              
                           
                  
                     2.   Zabrane iz stavka 1. ne primjenjuje se na pružanje usluga obveznog osiguranja ili osiguranja od odgovornosti za štetu nanesenu trećim osobama bjelaruskim osobama, subjektima ili tijelima ako se osigurani rizik nalazi u Uniji ni na pružanje usluga osiguranja za bjelaruske diplomatske ili konzularne misije u Uniji.
                  
                  
                     3.   Zabranama iz stavka 1. ne dovodi se u pitanje izvršavanje ugovora sklopljenih prije 25. lipnja 2021. ni pomoćnih ugovora koji su potrebni za izvršavanje takvih ugovora.”.
                  
               
            
         
         
            Članak 2.
            Ova Odluka stupa na snagu sljedećeg dana od dana objave u Službenom listu Europske unije.
         
         
            Sastavljeno u Bruxellesu 15. studenoga 2021.
            
               
                  Za Vijeće
               
               
                  Predsjednik
               
               J. BORRELL FONTELLES
            
         
         
            (1)  Odluka Vijeća 2012/642/ZVSP od 15. listopada 2012. o mjerama ograničavanja s obzirom na stanje u Bjelarusu (SL L 285, 17.10.2012., str. 1.).
         
            (2)  Odluka Vijeća (ZVSP) 2021/1031 od 24. lipnja 2021. o izmjeni Odluke 2012/642/ZVSP o mjerama ograničavanja s obzirom na stanje u Bjelarusu (SL L 224 I, 24.6.2021., str. 15).